Izvor: N1 Hrvatska

Ministar branitelja Tomo Medved, potencijalni kandidat za zamjenika Andreja Plenkovića na unutarstranačkim izborima, dao je izjavu ispred Hrvatskog sabora.

Medved vjeruje kako je svoju imovinsku karticu ispravno ispunio. "Nadam se da je imovinska kartica potpuno ispravno ispunjena. Naučena je lekcija da moramo više pozornosti posvetiti ispunjavanju imovinskih kartica. To je standard kojeg se moramo pridržavati", rekao je, na što mu je novinarka odvratila kako lekcija očito nije naučena jer je jučer isplivala još jedna pogrešno ispunjena kartica - ona ministra obrane Damira Krstičevića.

"Naglašavam, moramo više pozornosti posvetiti ispunjavanju imovinskih kartica, svih detalja koji su predviđeni u imovinskoj kartici. Vidio sam da je ministar sinoć dao očitovanje, da je i prije toga tražio dopunu imovinske kartice. Zaista ne vidim nikakav problem, ne vidim da je na bilo koji način oštetio državu. Naglašavam, očito je da je naučena lekcija kad je u pitanju ispunjavanje imovinske kartice", prokometirao je.

Kaže kako ga premijer Plenković nije trebao upozoravati da pravilno popuni svoju karticu. "Mene nije premijer upozorio, ispunio sam je onog trenutka kad sam stupio na dužnost i uvjeren sam da sam je ispunio ispravno."

Medved je govorio i o unutarstranačkim izborima u HDZ-u, na kojima će se, kako doznaje N1, kandidirati za Plenkovićeva zamjenika.

"Do izbora se provode intenzivne konzultacije i razgovori. HDZ ima izrazito snažan ljudski potencijal."

Da bude Plenkovićev zamjenik, o tome kaže, intenzivno razgovara s članstvom. "Razmišljam i promišljam o izazovima koji su pred strankom i pred RH u nadolazećem razdoblju. Ako uslijedi takva odluka, pravovremeno ćete biti informirani."

"Ne sumnjam da će članstvo HDZ-a na unutarstranačkim izborima izabrati one kandidate koji će ponuditi najbolji program, odnosno viziju vođenja stranke, stranke koja će pobijediti na parlamentarnim izborima", istaknuo je Medved.



O trojcu - Penava, Kovač i Stier - koji smatra da Plenković vodi HDZ u pogrešnom smjeru te smatra li on da premijer dobro vodi stranku, kaže:

"To su sve kolege s kojima dobro surađujem u stranci. Shvatimo unutarstranačke izbore kao priliku gdje se ljudi koji imaju veliko iskustvo prepoznaju kao kandidati, ponude program i ciljeve. Važno je da kampanja bude usmjerena s optimizmom, jasnom vizijom i jasnim ciljevima vođenja stranke."

Upitan pripada li desnijoj struji, odgovorio je: "Nemojmo se na taj način dijeliti. HDZ je stranka jasno pozicionirana u desnom centru."

Nije želio komentirati bi li Penava bio dobar izbor za zamjenika šefa HDZ-a. "Ne želim ocjenjivati, to su sve moji kolege. Ne želim nikoga ocjenjivati na bilo koji način. Ovo su unutarstranački izbori gdje do izražaja dolaze jasni programi, jasna vizija. Ciljevi su nam isti, važno je prepoznati puteve kojima ćemo ostvariti ciljeve", smatra Medved.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.